Izvor: N1

Polaganjem venca i cveća državni vrh Hrvatske, predstanici nacionalnih manjina, Jevrejske opštine i antifašista danas su podno spomenika "Kameni cvet" obeležili 75. godišnjicu proboja logora Jasenovac. Ove godine je na državnoj komemoraciji bio ceo državni vrh, što nije bio slučaj od 2014. godine, a prisutni su bili i predstavnici nacionalnih manjina i antifašista, koji su od 2016. godine odbijali da prisustvuju državnoj komemoraciji.

Zajednički venac su podno "Kamenog cveta" položili predsednik Republike Zoran Milanović, predsednik Hrvatskoga sabora Gordan Jandroković i predsednik Vlade Andrej Plenković.

Po cvet su u spomen na žrtve položili predsednik Jevrejske opštine Ognjen Kraus, predsednik Saveta Srpskog narodnog veća Milorad Pupovac, saborski zastupnik romske nacionalne manjine Veljko Kajtazi i predsednik Saveza antifašističkih boraca (SABA RH) Franjo Habulin.

Zvanična komemoracija je zbog epidemije koronavirusa podrazumevala samo polaganje venca i cveća, uz poštovanje mera socijalne distance.

Bivša predsednica Hrvatske Kolinda Grabar-Kitarović je proteklih godina na komemoraciju slala izaslanika, a počast žrtvama odavala je sama, uglavnom nekoliko dana pre državne komemoracije, dok su predstavnici manjina i antifašisti odbijali da psisustvuju državnoj komemoraciji, ocenjujući da se u Hrvatskoj revidira istorija Drugog svetskog rata. Oni su organizovali odvojene komemoracije.

Rano ujutro, 22. aprila 1945. godine poslednjih 600 zatvorenika krenulo je u proboj iz logora u koji su ustaške vlasti zatvarale i ubijale ljude zbog njihove verske, nacionalne ili ideološke pripadnosti. Sam proboj preživelo je stotinak logoraša.

Koncentracioni logor Jasenovac postojao je 1.337 dana, a Javna ustanova spomen područje Jasenovac prikupila je imena i podatke za 83.145 ubijenih žrtava (39.570 muškaraca, 23.474 žena i 20.101 dece do četrnaest godina starosti).

Tačan broj nikada nije utvrđen, mnogobrojni istoričari govore o mnogostruko većem broju - između petsto i sedamsto hiljada žrtava.